
Προς
Τους Συλλόγους Εκπαιδευτικών Π.Ε.



Θέμα: Ο φασισμός δεν έχει θέση στα σχολεία μας
Συναδέλφισσες, συνάδελφοι,
Παρακολουθούμε τα πρόσφατα περιστατικά φασιστικής δράσης σε ελάχιστα ευτυχώς σχολεία της χώρας, τα οποία όμως μας προκαλούν έντονη ανησυχία. Ως εκπαιδευτικοί γνωρίζουμε καλά τι σημαίνει να μπαίνει ξανά το δηλητήριο του φασισμού στο μυαλό νέων ανθρώπων, να κυριαρχεί το μίσος, ο ρατσισμός, η λογική του «ανώτερου» και του «κατώτερου» ανθρώπου.
Ο φασισμός δεν εκφράζεται μόνο με συνθήματα και σύμβολα. Χρησιμοποιεί τον εκφοβισμό, τις απειλές, τις επιθέσεις σε μαθητές και εκπαιδευτικούς, ακόμα και τη δολοφονική βία. 
Τα φαινόμενα αυτά έχουν βαθιές κοινωνικές και οικονομικές ρίζες. Τρέφονται από την αντιλαϊκή πολιτική, την υποβάθμιση της δημόσιας παιδείας και υγείας, τη φτώχεια, την ανεργία, τους φραγμούς στη μόρφωση και τα αδιέξοδα που βιώνει η νεολαία.
Δεν υπάρχει «αθώα» ανοχή στον φασισμό, ούτε χώρος για τις ιδέες του στα σχολεία μας. Η σιωπή και η αντιμετώπισή του ως μιας ακόμη «άποψης» αφήνουν έδαφος να αναπτυχθεί. Η λογική της «υποβάθμισης» πολλών και σοβαρών περιστατικών δεν αντιμετωπίζει το πρόβλημα. Ο φασισμός δεν ζητά ισότιμο διάλογο, απαιτεί χώρο για να επιβληθεί.
Η αντιφασιστική εκπαίδευση δεν μπορεί να περιορίζεται σε μια ομιλία τον χρόνο. Χρειάζεται να διατρέχει τη διδασκαλία και την καθημερινή ζωή του σχολείου. Να γνωρίζουν οι μαθητές την ιστορία του φασισμού, της Κατοχής, του Ολοκαυτώματος και της Αντίστασης. Να συζητούν με τρόπο κατάλληλο για την ηλικία τους πώς λειτουργούν οι προκαταλήψεις και η ρητορική μίσους. Να μπορούν να αμφισβητούν ένα παραπλανητικό βίντεο, ένα ρατσιστικό «αστείο» ή μια θεωρία συνωμοσίας, αντί να τα αποδέχονται ως αλήθεια.
Πάνω απ’ όλα, το σχολείο πρέπει να εφαρμόζει όσα διδάσκει. Ένα παιδί που στοχοποιείται για την καταγωγή, τη θρησκεία, την αναπηρία ή οποιοδήποτε χαρακτηριστικό του χρειάζεται άμεση προστασία και στήριξη. Μια τάξη όπου οι μαθητές ακούν ο ένας τον άλλον, συνεργάζονται και συμμετέχουν στις αποφάσεις που τους αφορούν δίνει καθημερινό περιεχόμενο στη δημοκρατία.
Γι’ αυτό είναι αναγκαία η ύπαρξη κατάλληλου εκπαιδευτικού υλικού για όλες τις ηλικίες, η ουσιαστική επιμόρφωση των εκπαιδευτικών στην αντιρατσιστική και αντιφασιστική αγωγή, η ενίσχυση του ψηφιακού γραμματισμού και η σταθερή παρουσία ψυχολόγων και κοινωνικών λειτουργών στα σχολεία. Να δίνεται χρόνος για συζήτηση και συλλογικές δράσεις, καθώς και σαφείς διαδικασίες αντιμετώπισης περιστατικών ρατσισμού και βίας. Αυτή η ευθύνη δεν μπορεί να ανατίθεται στους/στις εκπαιδευτικούς χωρίς τα αναγκαία μέσα.
Το Δ.Σ. της Δ.Ο.Ε. καλεί τους Συλλόγους Εκπαιδευτικών Π.Ε., τους Συλλόγους Διδασκόντων και όλους/όλες τους/τις εκπαιδευτικούς να οργανώσουν, το πλαίσιο του μαθήματος, δράσεις για το σοβαρό αυτό θέμα, με κατάλληλο εκπαιδευτικά και παιδαγωγικά περιεχόμενο, με τη συμμετοχή μαθητών, γονέων και ολόκληρης της σχολικής κοινότητας.
Στο πλαίσιο αυτό:
· Ενθαρρύνουμε επισκέψεις σε ιστορικούς τόπους και μουσεία.
· Αξιοποιούμε εκπαιδευτικό υλικό, ταινίες και προτάσεις με αντιφασιστικό και αντιπολεμικό περιεχόμενο.
· Οργανώνουμε εκδηλώσεις, συζητήσεις και εκπαιδευτικές δράσεις σε όλη τη χώρα, σε συνεργασία με τα εκπαιδευτικά σωματεία, τους Συλλόγους Διδασκόντων και τους συλλόγους γονέων.
Καλούμε τους Συλλόγους Εκπαιδευτικών Π.Ε. και όλους τους συναδέλφους να αγκαλιάσουν αυτή την πρωτοβουλία. 
Το σχολείο δεν μπορεί να γίνει χώρος εκφοβισμού, μίσους και φασιστικής προπαγάνδας. Είναι χώρος γνώσης, κριτικής σκέψης, αλληλεγγύης και δημοκρατικών δικαιωμάτων.
Με όπλο την ιστορική μνήμη και τη συλλογική δράση, δεν αφήνουμε τη νέα γενιά να δηλητηριαστεί από το μίσος. Υπερασπιζόμαστε το δικαίωμα όλων των παιδιών να μορφώνονται, να σκέφτονται ελεύθερα και να ζουν χωρίς φόβο και διακρίσεις.
Ο ΦΑΣΙΣΜΟΣ ΔΕΝ ΕΧΕΙ ΘΕΣΗ ΣΤΑ ΣΧΟΛΕΙΑ ΜΑΣ!
ΔΕΝ ΕΧΕΙ ΘΕΣΗ ΣΤΗΝ ΚΟΙΝΩΝΙΑ ΜΑΣ!

